


[image: ][image: ] (
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)


Σάββατο, 19 Σεπτεμβρίου 2026

ΔΕΛΤΙΟ ΤΥΠΟΥ

Εντοπισμός δενδρυλλίων κάνναβης και 6,4 kg ακατέργαστης κάνναβης στο Πήλιο – Έρευνες προς εντοπισμό αγνοούμενου αλλοδαπού κολυμβητή και εντοπισμός της σορού του στο Ηράκλειο – Σύλληψη αλλοδαπού στη Πάρο – Παροχή συνδρομής σε αλλοδαπό επιβάτη Ε/Γ-Δ/Ρ πλοίου στην Πάρο – Διακομιδή ασθενών

	Τις απογευματινές ώρες χθες, κατόπιν αξιοποίησης πληροφοριών, διενεργήθηκε ευρείας κλίμακας επιχείρηση στην ορεινή περιοχή Χανίων Πηλίου του Νομού Μαγνησίας από στελέχη της Περιφερειακής Ομάδας Δίωξης Ναρκωτικών (Π.Ο.ΔΙ.Ν.) και του Γραφείου Ασφάλειας του Κεντρικού Λιμεναρχείου Βόλου, με τη συνδρομή στελεχών της ΔΙ.ΔΙ.ΝΑ.Λ.. Κατά τη διάρκειά της βρέθηκαν και κατασχέθηκαν:
- Τρία (03) δενδρύλλια κάνναβης, ύψους 2,50 μ., 2,30 μ. και 2,50 μ. αντίστοιχα.
- Φυτικά αποσπάσματα νωπής ακατέργαστης κάνναβης στο στάδιο της αποξήρανσης, συνολικού μικτού βάρους έξι κιλών και τετρακοσίων γραμμαρίων (6,400 kg).
	Από το Κεντρικό Λιμεναρχείο Βόλου, που διενεργεί την προανάκριση, αναζητούνται οι δράστες, ενώ οι κατασχεθείσες ναρκωτικές ουσίες πρόκειται να αποσταλούν στην αρμόδια Χημική Υπηρεσία του Γενικού Χημείου του Κράτους.
	Διαθέσιμο φωτογραφικό υλικό έχει αναρτηθεί στην ιστοσελίδα www.hcg.gr

[bookmark: _GoBack]	Τις πρωινές ώρες σήμερα, ενημερώθηκαν οι Λιμενικές Αρχές του Ηρακλείου, των Λινοπεραμάτων και του Ρεθύμνου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ) του Αρχηγείου Λ.Σ.-ΕΛ.ΑΚΤ. για περιστατικό αγνοούμενου 78χρονου αλλοδαπού κολυμβητή (υπηκόου Γαλλίας), στη θαλάσσια περιοχή της παραλίας «ΜΑΔΕ» Μαλεβιζίου. Αμέσως, τέθηκε σε εφαρμογή το τοπικό σχέδιο έκτακτης ανάγκης και ξεκίνησαν έρευνες από τρία Περιπολικά σκάφη Λ.Σ.-ΕΛ.ΑΚΤ. (ΠΛΣ), δύο ιδιωτικά σκάφη, πέντε αλιευτικά, μία λάντζα, ένα ιδιώτη δύτη, ένα μη επανδρωμένο σκάφος της Μονάδας ΣΜΥΕΑ Κρήτης, καθώς και από ένα εναέριο μέσο της FRONTEX. Ο 78χρονος εντοπίστηκε και ανασύρθηκε από ένα ΠΛΣ ανοιχτά του όρμου Μαδέ και μεταφέρθηκε στο λιμάνι των Λινοπεραμάτων. Από εκεί, μεταφέρθηκε στο Γενικό Νοσοκομείο Ηράκλειου όπου διαπιστώθηκε και ο θάνατος του. Από το Α’ Λιμενικό Τμήμα Λινοπεραμάτων του Κεντρικού Λιμεναρχείο Ηρακλείου που διενεργεί την προανάκριση, παραγγέλθηκε η διενέργεια νεκροψίας-νεκροτομής στο Εργαστήριο Ιατροδικαστικών Επιστημών του Πανεπιστημίου Κρήτης.

*****

	Τις βραδινές ώρες χθες, στελέχη της Λιμενικής Αρχής της Πάρου, προέβησαν στη σύλληψη ενός 33χρονου αλλοδαπού (υπηκόου ΗΠΑ), για παράβαση του άρθρου 306 του Π.Κ. «Έκθεση», εντός Χερσαίας Ζώνης Λιμένα. Συγκεκριμένα, ο 33χρονος ήταν συνεπιβάτης σε μία εκμισθούμενη τετράτροχη μοτοσυκλέτα (ATV) με οδηγό έναν 8χρονο αλλοδαπό, η οποία και ανετράπη. Αποτέλεσμα ήταν η πτώση και ο τραυματισμός των αλλοδαπών, οι οποίοι μεταφέρθηκαν στο Κέντρο Υγείας Πάρου για παροχή των πρώτων βοηθειών, από όπου και εξήλθαν. Προανάκριση διενεργείται από το Λιμεναρχείο Πάρου. 

*****

	Τις πρωινές ώρες σήμερα, ενημερώθηκε η Λιμενική Αρχή της Πάρου ότι κατά τη διαδικασία επιβίβασης επιβατών σε επιβατηγό-δρομολογιακό πλοίο, το οποίο επρόκειτο να εκτελέσει δρομολόγιο από Παροικιά προς Αντίπαρο, ένας 72χρονος αλλοδαπός (υπήκοος Δανίας) επιβάτης αισθάνθηκε αδιαθεσία και απώλεσε τις αισθήσεις του. Άμεσα στελέχη Λ.Σ.-ΕΛ.ΑΚΤ., τα οποία βρίσκονταν στο σημείο, επιβιβάστηκαν επί του πλοίου και παρείχαν τις πρώτες βοήθειες στον 72χρονο εφαρμόζοντας καρδιοαναπνευστική αναζωογόνηση (ΚΑΡΠΑ) με παράλληλη χρήση απινιδωτή, με αποτέλεσμα ο άνδρας να ανακτήσει καρδιακούς παλμούς. Στη συνέχεια, διακομίστηκε με ασθενοφόρο όχημα του ΕΚΑΒ στο Κέντρο Υγείας Πάρου για περαιτέρω ιατρική περίθαλψη. 

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διακομίστηκαν, από το λιμάνι της Πάρου στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ ΙΙ» Ν.Ν. 57, 23χρονη και 26χρονος, οι οποίοι έχρηζαν άμεσης νοσοκομειακής περίθαλψης.

